钦定古今图书集成/方舆汇编/职方典/第1032卷 > 《奏蠲漳泉兴化丁钱疏》宋·蔡襄
## 钦定古今图书集成/方舆汇编/职方典/第1032卷 > 《奏蠲漳泉兴化丁钱疏》宋·蔡襄

“臣伏见泉州、漳州、兴化军人户，每年输纳身丁米七
斗五升，年二十至六十免放。”臣体问得伪闽日前诸
州各有丁钱，惟漳、泉等州折变作米五斗。至陈海纳
疆土之后，以官斗校量得七斗五升，每年送纳价钱。
伏缘南方地狭人贫，终身佣作，仅能了得身丁。其间
不能输纳者，父子流移，逃避他所。又有甚者，往往生
“子不举。人情至此，可为嗟叹。”伏惟祖宗恢复天下，大
去无名之敛，然诸州身丁，尚犹输纳。真宗皇帝哀怜
百姓困穷之弊，祥符中特降御札，除两浙、福建等六
路身丁钱四十五万贯。其时漳、泉、兴化亦是丁钱，折
变作米，无人论奏，因仍科纳，遂致先朝大惠不及三
郡之人，引领北望，迄今又四十年矣。臣闻“圣人以生
为德，以孝为本。”今陛下之民不肯养子，不亦累于生
生之德乎？先朝所行之事，有所未及，陛下推而行之，
可谓至孝矣。伏望陛下进成先帝之仁，下恤远民之
苦，蠲放三州军丁钱，悉令依建州例，岁纳口钱，于生
民性命全活岂少也！